CELEX: 32016R0365
Language: el
Date: 2016-03-11 00:00:00
Title: Εκτελεστικός κανονισμός (ΕΕ) 2016/365 της Επιτροπής, της 11ης Μαρτίου 2016, για την καταχώριση ονομασίας στο μητρώο προστατευόμενων ονομασιών προέλευσης και προστατευόμενων γεωγραφικών ενδείξεων [Telemea de Ibănești (ΠΟΠ)]

15.3.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 68/12
            
         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2016/365 ΤΗΣ ΕΠΙΤΡΟΠΉΣ
   της 11ης Μαρτίου 2016
   για την καταχώριση ονομασίας στο μητρώο προστατευόμενων ονομασιών προέλευσης και προστατευόμενων γεωγραφικών ενδείξεων [Telemea de Ibănești (ΠΟΠ)]
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 1151/2012 του Ευρωπαϊκού Κοινοβουλίου και του Συμβουλίου, της 21ης Νοεμβρίου 2012, για τα συστήματα ποιότητας των γεωργικών προϊόντων και τροφίμων (1), και ιδίως το άρθρο 52 παράγραφος 3 στοιχείο α),
   Εκτιμώντας τα ακόλουθα:
   
               (1)
            
            
               Σύμφωνα με το άρθρο 50 παράγραφος 2 στοιχείο α) του κανονισμού (ΕΕ) αριθ. 1151/2012, η αίτηση που υπέβαλε η Ρουμανία για την καταχώριση της ονομασίας «Telemea de Ibănești» δημοσιεύτηκε στην Επίσημη Εφημερίδα της Ευρωπαϊκής Ένωσης
                   (2).
            
         
               (2)
            
            
               Στις 5 Μαρτίου 2015 η Επιτροπή έλαβε κοινοποίηση ένστασης από την Ελλάδα. Στις 30 Απριλίου 2015 η Επιτροπή έλαβε τη σχετική αιτιολογημένη δήλωση ένστασης.
            
         
               (3)
            
            
               Η Επιτροπή εξέτασε την ένσταση που υπέβαλε η Ελλάδα και την έκρινε παραδεκτή. Η λέξη «Telemea», η οποία αποτελεί μέρος της ονομασίας «Telemea de Ibănești» είναι πανομοιότυπη με την ονομασία «Τελεμές» (Telemés), που χρησιμοποιείται στην Ελλάδα. Ο «Τελεμές» (Telemés) είναι ένα είδος λευκού τυριού που παράγεται σε διάφορα μέρη της Ελλάδας σε εμπορική κλίμακα. Σύμφωνα με την ένσταση, η καταχώριση της ονομασίας «Telemea de Ibănești» θα έθετε σε κίνδυνο τόσο την ύπαρξη της εν μέρει ταυτόσημης ονομασίας «Τελεμές» (Telemés), όσο και την ύπαρξη προϊόντων τα οποία κυκλοφορούν νομίμως στην ελληνική αγορά επί πέντε, τουλάχιστον, έτη πριν από την ημερομηνία δημοσίευσης της αίτησης καταχώρισης της ονομασίας «Telemea de Ibănești».
            
         
               (4)
            
            
               Με επιστολή της 22ας Ιουνίου 2015, η Επιτροπή κάλεσε τα ενδιαφερόμενα μέρη να προβούν στις προβλεπόμενες διαβουλεύσεις, ώστε να επιδιώξουν την επίτευξη συμφωνίας μεταξύ τους, σύμφωνα με τις εσωτερικές διαδικασίες τους.
            
         
               (5)
            
            
               Η Ρουμανία και η Ελλάδα κατέληξαν σε συμφωνία, η οποία κοινοποιήθηκε στην Επιτροπή στις 21 Σεπτεμβρίου 2015, εντός της ταχθείσας προθεσμίας.
            
         
               (6)
            
            
               Όπως προκύπτει από την ανταλλαγή πληροφοριών με την Ελλάδα στο πλαίσιο της διαδικασίας ανακοπής, η Ρουμανία παράγει, σε εθνικό επίπεδο, ένα τυρί με την ονομασία «Telemea». Η παραγωγή αυτή ανταποκρίνεται σε εθνικό πρότυπο που έχει εγκριθεί από τη Ρουμανική Ένωση Προτύπων. Το 2014 παρήχθησαν στη Ρουμανία περίπου 24 000 τόνοι «Telemea». Με την αίτηση που υπέβαλε για την καταχώριση της ονομασίας «Telemea de Ibănești», η Ρουμανία δεν αποβλέπει στην αποκλειστική χρήση του όρου «Telemea».
            
         
               (7)
            
            
               Η Ρουμανία και η Ελλάδα συμφώνησαν ότι η προστασία της ονομασίας «Telemea de Ibănești» δεν θα πρέπει να καλύπτει μόνο την ονομασία «Telemea», αλλά τη σύνθετη ονομασία «Telemea de Ibănești» ως σύνολο. Επιπλέον, κατέληξαν στο συμπέρασμα ότι ο κανονισμός για την καταχώριση της ονομασίας «Telemea de Ibănești» στο μητρώο των προστατευόμενων ονομασιών προέλευσης και των προστατευόμενων γεωγραφικών ενδείξεων θα πρέπει να περιλαμβάνει αιτιολογική σκέψη στην οποία θα διευκρινίζεται το πεδίο εφαρμογής της προστασίας.
            
         
               (8)
            
            
               Δεδομένου ότι δεν αντιβαίνει στις διατάξεις του κανονισμού (ΕΕ) αριθ. 1151/2012 και της νομοθεσίας της ΕΕ, το περιεχόμενο της συμφωνίας που συνήφθη μεταξύ της Ρουμανίας και της Ελλάδας θα πρέπει να ληφθεί υπόψη.
            
         
               (9)
            
            
               Ως εκ τούτου, η ονομασία προέλευσης «Telemea de Ibănești» (ΠΟΠ) θα πρέπει να προστατεύεται ως σύνολο, ενώ επιτρέπεται να συνεχιστεί η χρήση του όρου «Telemea» στην επισήμανση ή την παρουσίαση προϊόντων εντός της επικράτειας της Ένωσης, εφόσον τηρούνται οι αρχές και οι κανόνες που ισχύουν στην έννομη τάξη τους,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Καταχωρίζεται η ονομασία «Telemea de Ibănești» (ΠΟΠ).
   Η ονομασία που αναφέρεται στην πρώτη παράγραφο αφορά προϊόν της κλάσης 1.3. Τυριά του παραρτήματος XI του εκτελεστικού κανονισμού (ΕΕ) αριθ. 668/2014 της Επιτροπής (3).
   Άρθρο 2
   Επιτρέπεται να συνεχιστεί η χρήση του όρου «Telemea» στην επισήμανση ή στην παρουσίαση προϊόντων εντός της επικράτειας της Ένωσης, εφόσον τηρούνται οι αρχές και οι κανόνες που ισχύουν στην έννομη τάξη τους.
   Άρθρο 3
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 11 Μαρτίου 2016.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 343 της 14.12.2012, σ. 1.
   
      (2)  ΕΕ C 6 της 10.1.2015, σ. 6.
   
      (3)  Εκτελεστικός κανονισμός (ΕΕ) αριθ. 668/2014 της Επιτροπής, της 13ης Ιουνίου 2014, για τη θέσπιση κανόνων εφαρμογής του κανονισμού (ΕΕ) αριθ. 1151/2012 του Ευρωπαϊκού Κοινοβουλίου και του Συμβουλίου για τα συστήματα ποιότητας των γεωργικών προϊόντων και τροφίμων (ΕΕ L 179 της 19.6.2014, σ. 36).